**GRADSKA KNJIŽNICA BELI MANASTIR**

**SREDIŠNJA KNJIŽNICA MAĐARA U RH**

# K. TOMISLAVA 2

# BELI MANASTIR

OBRAZLOŽENJE FINANCIJSKOG PLANA ZA 2024.g.

SAŽETAK DJELOKRUGA RADA

Gradska knjižnica Beli Manastir javna je ustanova koja obavlja knjižničnu djelatnost. Prema namjeni i sadržaju knjižničnog fonda ona je narodna knjižnica. Jedina je narodna knjižnica na području Baranje, a od 90-ih godina 20. st. ima status Središnje knjižnice Mađara u RH.

Osnovna je djelatnost svake knjižnice zadovoljavanje potreba svojih korisnika za knjižničnom građom. Sva građa koja pristiže u knjižnice i koja se u njima čuva i daje na korištenje naziva se knjižničnom građom, te tvori knjižnični fond. Knjižnični je fond promjenjiv i s obzirom na veličinu i s obzirom na vrstu građe – on se neprestano povećava, stalno nadopunjuje i na različite načine, u skladu s knjižničnim poslovanjem, dijeli, a što je veći i raznovrsniji, knjižnica je bogatija i može zadovoljiti različitu strukturu i zahtjeve svojih korisnika.

OBRAZLOŽENJE PROGRAMA (AKTIVNOSTI I PROJEKATA)

Osim redovite posudbe knjižnične građe, knjižnica u sklopu svoje osnovne djelatnosti kontinuirano obavlja i sljedeće aktivnosti:

* Bibliomobilska služba—dostava knjiga na kućnu adresu starijim i bolesnim osobama,
* Organiziranje kulturnih događanja u Mjesecu knjige, Noći knjige i drugim značajnim datumima. U Noći knjige 2024. planiramo gostovanje KRISTIANA NOVAKA, sveučilišnog profesora, jezikoslovaca i književnika. Njegovi nagrađivani romani Črna mati zemla (2013) i Ciganin, ali najljepši (2017) osvojili su književnu kritiku i publiku, a njihove kazališne adaptacije još osvajaju nagrade u zemlji i susjedstvu. Mjesec hrvatske knjige tradicionalna je i najveća manifestacija u Hrvatskoj posvećena knjizi, knjižarstvu i knjižničarstvu. Od 15. listopada do 15. studenoga u mnogim hrvatskim knjižnicama, pa tako i u Gradskoj knjižnici Beli Manastir, održavaju se brojni programi – izložbe, susreti s piscima, predavanja, radionice, kojima je cilj približiti knjigu krajnjem korisniku.
* Program „Istražujući učim više“

Program je započeo 2023. godine pod pokroviteljstvom Ministarstva kulture i medija RH i Osječko-baranjske županije. Program je zamišljen kao niz edukativnih radionica i igraonica za djecu osnovnoškolske dobi, a održava se na dječjem odjelu Knjižnice.Osmišljen je u suradnji s učiteljima razredne nastave i prati godišnji nastavni plan i program. Tematski pokriva različita područja od književnosti, matematike, prirode i društva do sata razrednika odnosno tema građanskih vrijednosti i ljudskih prava.Osnovni je cilj programa potaknuti djecu na samostalno istraživanja, učenje u slobodno vrijeme na zabavan i lak način izvan školske učionice te ukazati na mogućnosti koje narodne knjižnice pružaju budućem obrazovanju. U suradnji sa stručnjacima pedagoškog profila, književnicima i likovnim umjetnicima obogaćuje se nastavni plan i program, motivira se djecu za obrazovni sadržaj i potiče se želja za učenjem. Djeca osmišljavaju vlastite projekata koje potom prezentiraju u školi, a susreti sa književnicima, izvedbenim umjetnicima i stručnjacima određenog područja koje se obrađuje (veterina, meteorologija, ilustracija, novinarstvo, medicina i sl.) dodatna su im motivacija. Program je izuzetno dobro prihvaćen od strane učenika osnovnih škola, nastavnika i roditelja te su tijekom 2023. godine djeca posjećivala radionice različite tematike i upoznala se sa stručnjacima, znanstvenicima i umjetnicima raznih područja. S obzirom na kvalitetu i raznolikost sadržaja, zainteresiranost učenika i nastavnika smatramo kako je program potrebno nastaviti i u 2024. godini.

* Suradnja sa knjižnicama i ustanovama na području kulture i obrazovanja u Hrvatskoj i u Republici Mađarskoj.
* "Uskoro u školu, danas u knjižnicu" - program za predškolce na dječjem odjelu,
* I mnoge druge.

Kako bismo ohrabrili lokalnu zajednicu i druge mlade obitelji da slobodno vrijeme s djecom provedu u Knjižnici u 2024. godini ponudit ćemo program naziva Obiteljski dan u društvu dobre knjige. Jednom mjesečno roditeljima će biti ponuđena zanimljiva predavanja, susreti s piscima slikovnica i ilustratorima, te razne motivacijske društvene igre za najmlađe.

ZAKONSKE I DRUGE PRAVNE OSNOVE ZA PROVOĐENJE PROGRAMA

Djelatnost Gradske knjižnice Beli Manastir ostvaruje se u skladu s odredbama:

* Zakona o knjižnicama i knjižničnoj djelatnosti (NN 17/19, 98/19)
* Standardi za narodne knjižnice u RH (NN 58/99, 103/21)
* Zakon o ustanovama (NN 76/93, 29/97, 47/99, 35/08, 127/19)
* Zakon o proračunu (NN 87/08, 136/12, 15/15, 127/19)
* Pravilnik o proračunskom računovodstvu i računskom planu (NN 124/14, 115/15, 87/16, 3/18, 126/19, 108/20)

USKLAĐENOST CILJEVA, STRATEGIJE I PROGRAMA S DOKUMENTIMA DUGOROČNOG RAZVOJA

Smjernice za rad:

* Narodna knjižnica: IFLA-ine i UNESCO-ove smjernice za razvoj službi i usluga
* Smjernice za knjižnične usluge za multikulturalne zajednice
* Smjernice za knjižnične usluge za mladež
* Smjernice za knjižnične usluge za djecu
* Strategija razvoja narodnih knjižnica u RH Nacionalna strategija za poticanje čitanja

ISHODIŠTE I POKAZATELJI NA KOJIMA SE ZASNIVAJU IZRAČUNI I OCJENE POTREBNIH SREDSTAVA ZA PROVOĐENJE PROGRAMA

Financijski plan Gradske knjižnice Beli Manastir za 2024.g. rađen je po uzoru na prethodnu godinu, a prema uputama osnivača. Ukupni planirani rashodi su nešto veći u odnosu na planirane rashode prethodne godine, a povećanje se uglavnom odnosi na nabavu neophodne opreme.

IZVJEŠTAJ O POSTIGNUTIM CILJEVIMA I REZULTATIMA PROGRAMA TEMELJENIM NA POKAZATELJIMA USPJEŠNOSTI U PRETHODNOJ GODINI

Kao neprofitne ustanove u kulturi knjižice nisu samo poslovni subjekti, stoga se pokazatelji njihove uspješnosti ne mogu iskazivati financijskom dobiti. Neosporno je da knjižnice postoje kako bi služile ljudima, no one ne služe svima u jednakoj mjeri, budući da ih populacija ne koristi izravno i na jednak način.

Općenito govoreći, ishodi kulturnih ustanova obuhvaćaju stjecanje znanja, informacijsku pismenost, akademski ili stručni uspjeh, socijalnu uključenost i dobrobit, te očuvanje kulturne baštine i pisane riječi za buduće naraštaje. Za uspješno djelovanje narodne knjižnice presudno je zadovoljavajuće financiranje, odnosno bez odgovarajućeg dugoročnog financiranja nemoguće je razviti politiku pružanja usluga i učinkovito korištenje raspoloživih resursa.

Ukoliko govorimo o statističkim pokazateljima uspješnosti Gradske knjižnice Beli Manastir u protekloj godini (2021.) onda se ističu brojke:

* 27.896 posuđenih jedinica knjižnične građe,
* 2.318 novonabavljenih jedinica građe u vrijednosti 38.439,54 eura,
* 21.118 korisnika koji su u 2022. koristili knjižnične usluge,
* 108.971 puta su pregledani sadržaji na mrežnim i društvenim sadržajima knjižnice,
* 71.642 dostupne jedinice knjižnične građe.

 Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 dr.sc. Marija Kretić Nađ